b'\n_START_ARTICLE_\nElli Malm\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nElli Malmin vanhemmat olivat ty\xc3\xb6njohtaja Petter Malm ja Maria Riipinen._NEWLINE_Maaningalla syntynyt Petter Malm oli saanut vieraskielisen nimens\xc3\xa4 palvellessaan Suomen Kaartissa. H\xc3\xa4n kuului M\xc3\xb6nkk\xc3\xb6sen talonpoikaissukuun. Maria Riipinen oli Rautalammelta. Malmin perhe muutti 1885 Jyv\xc3\xa4skyl\xc3\xa4st\xc3\xa4 Helsinkiin. Elli Malm p\xc3\xa4\xc3\xa4si Kaarola Avellanin oppilaaksi vuonna 1898, ja sit\xc3\xa4 kautta Suomalaiseen Teatteriin, eli Suomen Kansallisteatterin edelt\xc3\xa4j\xc3\xa4\xc3\xa4n. Kaarlo Bergbom mieltyi n\xc3\xa4ytt\xc3\xa4v\xc3\xa4\xc3\xa4n Elli Malmiin, ja t\xc3\xa4m\xc3\xa4 sai n\xc3\xa4ytell\xc3\xa4kseen monentyyppisi\xc3\xa4 rooleja vaihtelevalla menestyksell\xc3\xa4. Samoihin aikoihin teatteriin liittyi monia nuoria lahjakkaita n\xc3\xa4yttelij\xc3\xb6it\xc3\xa4, kuten Helmi T\xc3\xa4htinen, Elli Tompuri, Jussi Snellman ja Pekka Alpo. Malm siirtyi Suomalaiseen Maaseututeatteriin 1904 ja n\xc3\xa4ytteli siell\xc3\xa4 vuosikymmenen loppuun._NEWLINE_Malmin rooleja olivat muun muassa nimiosat n\xc3\xa4ytelmiss\xc3\xa4 Lucretia Borgia ja Samarialaisnainen. H\xc3\xa4n n\xc3\xa4ytteli my\xc3\xb6s Roxanen osan n\xc3\xa4ytelm\xc3\xa4ss\xc3\xa4 Cyrano de Bergerac ja Violan osan komediassa Loppiaisaatto. Vuonna 1901 Suomalainen Teatteri esitti Aleksis Kiven tuotannosta kaksi vaille suurta huomiota j\xc3\xa4\xc3\xa4nytt\xc3\xa4 teosta: Canzio ja Y\xc3\xb6 ja p\xc3\xa4iv\xc3\xa4. Edellisess\xc3\xa4 Malm n\xc3\xa4ytteli Marcian roolin ja j\xc3\xa4lkimm\xc3\xa4isess\xc3\xa4 Kertun roolin._NEWLINE_Malm oli erityisen hermoherkk\xc3\xa4 ja el\xc3\xa4ytyi rooleihinsa jopa niin paljon, ett\xc3\xa4 se vaaransi h\xc3\xa4nen terveytens\xc3\xa4. N\xc3\xa4ytelless\xc3\xa4\xc3\xa4n kuningatarta Sofokleen Antigonessa h\xc3\xa4n kiihtyi siin\xc3\xa4 m\xc3\xa4\xc3\xa4rin, ett\xc3\xa4 h\xc3\xa4n py\xc3\xb6rtyili. Kun sama toistui useana iltana, l\xc3\xa4\xc3\xa4k\xc3\xa4rin oli pakko kielt\xc3\xa4\xc3\xa4 h\xc3\xa4nelt\xc3\xa4 kyseisen roolin n\xc3\xa4ytteleminen. Ammattitaidon lis\xc3\xa4\xc3\xa4ntyess\xc3\xa4 Malm alkoi hallita hermonsa._NEWLINE_Elli Malm avioitui oopperalaulaja W\xc3\xa4in\xc3\xb6 Solan kanssa vuonna 1906. Pariskunnalle syntyi kaksi poikaa ja kaksi tyt\xc3\xa4rt\xc3\xa4 seitsem\xc3\xa4n vuoden aikana, ja seitsem\xc3\xa4n vuotta my\xc3\xb6hemmin viel\xc3\xa4 tyt\xc3\xa4r. Elli Malm valitsi perheen\xc3\xa4idin ty\xc3\xb6n ja j\xc3\xa4tti teatterin vuonna 1909. Lapsista Pentti Sola menestyi muusikkona.'